b"\n_START_ARTICLE_\nSre\xc4\x8dna mladina\n_START_SECTION_\nZa\xc4\x8detki in Eko alter (1993-95)\n_START_PARAGRAPH_\n1993. Prva zasedba Sre\xc4\x8dne mladine se pojavi leta 1993 v Ljubljani. Ime prevzame po pesmi legendarnega slovenskega punk banda Niet in punk je smer, ki jo takrat igrajo. Originalna postava je: Vlado Mihajlovi\xc4\x8d - kitara, Jure Pohleven - kitara, Janez Pra\xc5\xa1nikar - bas, Miha Majcen - bobni in Jure Fortuna - vokal. Prvi koncert imajo na O\xc5\xa0 Vita Kraigherja, skupina pa v tem \xc4\x8dasu deluje bolj za zabavo kot kaj drugega._NEWLINE_1994. V juniju se tri dni (takoreko\xc4\x8d naklju\xc4\x8dno) pred koncertom v Kud-u France Pre\xc5\xa1eren zbere nova Sre\xc4\x8dna Mladina, Vlado Mihajlovi\xc4\x8d na basu/kitari, Tomi Dem\xc5\xa1er na bobnih, Marjan Sajovic na kitari/vokalu in Matja\xc5\xbe Smolinsky na vokalu/basu. Do koncerta sestavijo tri komade in uspe\xc5\xa1no ' debitirajo'. Dan kasneje se vloge na in\xc5\xa1trumentih malce pome\xc5\xa1ajo, bendu se pridru\xc5\xbei Andrej Zava\xc5\xa1nik z bobni, Tomi se prestavi na bas. V tej zasedbi ostanejo eno leto in odigrajo dober ducat koncertov, ter posnamejo svoje prve (demo) posnetke na Radiu \xc5\xa0tudent._NEWLINE_1995. Spet spremembe. Sajovic in Dem\xc5\xa1er gresta v vojsko, maja, ko prideta iz nje, pa je bend samo \xc5\xa1e trio: Mihajlovi\xc4\x8d, Zava\xc5\xa1nik in Dem\xc5\xa1er, ki poleg basa prevzame \xc5\xa1e mikrofon. Poleti za\xc4\x8dnejo pripravljati material, avgusta pa se jim pridru\xc5\xbei Tim Kostrevc (takrat \xc5\xa1e \xc4\x8dlan funk-metal benda Left Egg) s saksofonom. Glasba za\xc4\x8dne postopoma uhajati punk okovom in po\xc4\x8dasi preide v bolj pop-punk-rock vode. Septembra posnamejo demo, ki januarja 1996 izide na kaseti pod imenom Eko alter (tenstan krumpir je kul); snema in miksa \xc5\xbdare Pak (ki je, kot se je kasneje zvedelo, imel prste zraven tudi pri neki plo\xc5\xa1\xc4\x8di Niet-ov). Bend nato kaseto, kolikor je to mogo\xc4\x8de, promovira na prizori\xc5\xa1\xc4\x8dih \xc5\xa1irom Slovenije. Kasete, mimogrede, ni ve\xc4\x8d mogo\xc4\x8de dobiti.\n_START_SECTION_\nSlovo punku, Dado Sheik in \xc4\x90a balkan rasa (1996-2000)\n_START_PARAGRAPH_\n1996. Maja novi \xc4\x8dlan postane Tadej Markelj alias Dado Sheik na vokalu, sicer \xc4\x8dlan takratne rap zasedbe Garbage Enemy (od koder se kasneje rekrutira tudi Matja\xc5\xbea Ko\xc5\xa1irja alias M. Animal, ki pomaga s svojimi snemalnimi, maned\xc5\xbeerskimi in bobnarskimi sposobnostmi). S tem postaja vedno bolj jasno, da se fantje po\xc4\x8dasi poslovljajo tudi od t. i. eko-altra. Glasba je v tem trenutku nekak\xc5\xa1na rap-psiho-jazz-metal me\xc5\xa1anica (kot jo sami poimenujejo)._NEWLINE_1997. Sre\xc4\x8dna mladina kon\xc4\x8dno nastopi tudi na 'presti\xc5\xbenem' Novem rocku, prejme obilo pozitivnih kritik (z izjemo Marjana Ogrinca), ter posname naslednjo plo\xc5\xa1\xc4\x8do \xc4\x90a Balkan Rasa. Ta, z zamudo kakopak, izide 27. februarja 1998. Na njej kot kitarist gostuje tudi kasnej\xc5\xa1i \xc4\x8dlan Peter Dekleva (takrat \xc5\xa1e \xc4\x8dlan skupin Ro\xc5\xbee in Fetlock). Plo\xc5\xa1\xc4\x8do snema Ma\xc5\xbei, miksa pa jo zopet \xc5\xbdare. Izdelek kritike pusti bolj ali manj hladne, skupina pa za\xc4\x8denja dobivati bolj underground ob\xc4\x8dinstvo._NEWLINE_1998. Januarja 1998 Sre\xc4\x8dna mladina prvi\xc4\x8d nastopi v tujini, v avstrijskem Kirchberg-u, marca pa dobre nastope krona z nagrado Mar\xc5\xa1ev Gojzar za \xc2\xbbdebitante\xc2\xab\xc2\xa0leta. Postane tudi zadnji bend, ki ja igral na Zgaga festivalu. Julija se \xc5\xa1e drugi\xc4\x8d odpravi v tujino, tokrat v Bugojno (BiH), in tam kot predstavnik Slovenije nastopi na festivalu \xc2\xbbSkup rokera biv\xc5\xa1e Jugoslavije\xc2\xab. Oktobra izide kompilacija Dr\xc5\xbe'te jih! To niso Niet!!!, kamor ima skupina \xc4\x8dast prispevati priredbo pesmi, po kateri je dobila ime._NEWLINE_1999-2000. Med \xc4\x8dakanjem na zalo\xc5\xbebo skupina postaja manj aktivna, zato ostaja ve\xc4\x8d prostora za druge projekte. Zava igra z bendoma Skor in Trije puhalci, posname tudi bobne za plo\xc5\xa1\xc4\x8di Raj ansambla Prisluhnimo ti\xc5\xa1ini in Nothing's safe kolektiva Very Used Artists; Peter igra v spremljevalnem bendu Tinkare Kova\xc4\x8d, nekaj \xc4\x8dasa tudi Anike Horvat, in v bendih Sausages in Good Stuff; Tim sem ter tja gostuje (Rambo Amadeus, Siti hlapci); Vlado se bolj posve\xc4\x8da gibanju Street Explosion; Dado pa deluje s skupinama Skate Posers in Happy Generated People\xe2\x80\xa6 Marca in aprila '99 Vlado, Zava in Peter odigrajo slovensko turnejo z beograjskim raperjem Voodoo Popeye-om (kot nj. spremljevalni bend), ki po\xc5\xbeanje zelo dobre kritike. Vendar pa se \xc5\xa1e vedno z nobenim zalo\xc5\xbenikom ne uspejo dogovoriti za naslednji izdelek. Zadnji koncert pred za\xc4\x8dasnim nenastopanjem Sre\xc4\x8dna mladina odigra 24. septembra 2000.\n_START_SECTION_\nSpremembe postave, odhod Dem\xc5\xa1erja, Sre\xc4\x8dna mladina. in 10. letnik (2001-04)\n_START_PARAGRAPH_\n2001-2002. Decembra 2000 bend zapusti Dado Sheik. Ostali \xc4\x8dlani ne odnehajo, od januarja do maja 2001 intenzivno vadijo, ustvarjajo nove melodije, vmes pa nekajkrat gostujejo z \xc5\xbeivo kulisno glasbo v predstavi \xc2\xbbKrst pri \xc5\xa1estici\xc2\xab\xc2\xa0Dejmo stisn't teatra. V zakloni\xc5\xa1\xc4\x8de, kjer vadijo, za\xc4\x8dnejo prihajati klaviature, tolkala ipd. - in zvok se spet spreminja. Julija se odpravijo v studio, kjer posnamejo 13 kompozicij, nekaj neposnetih \xc5\xa1e iz \xc4\x8dasov Dadota v novi preobleki, nekaj povsem novih. Snema Rok Podbev\xc5\xa1ek, do januarja 2002. leta pa se posnetki miksajo pod taktirko Julija Zornika, ki debitira kot producent. Aprila lu\xc4\x8d sveta zagleda videospot Pop - Muzik, maja 2002 se po skoraj dveh letih nenastopanja za\xc4\x8dne promocija nove plo\xc5\xa1\xc4\x8de z/brez imena Sre\xc4\x8dna mladina. Junija bend zapusti dotedanji basist Tomi Dem\xc5\xa1er, zamenja ga An\xc5\xbee Langus, spremljevalni basist Tinkare Kova\xc4\x8d, \xc4\x8dlan projekta Half Naked, studijski glasbenik za razli\xc4\x8dne izvajalce (Sestre, Make Up 2, ...), neko\xc4\x8d \xc4\x8dlan Babewatch. Z novim nabojem Sre\xc4\x8dna mladina poleti odigra na nekaj festivalih, jeseni pa na klubskih prizori\xc5\xa1\xc4\x8dih. Konec leta tv mlin\xc4\x8dke zadene drugi spot za skladbo T.t.r., t.t.r., t.t.r._NEWLINE_2003. Leto 2003 se za\xc4\x8dne zelo produktivno, skupina koncertira po razli\xc4\x8dnih koncih Slovenije. Junija skupino zadene glasbena nagrada Bumerang za prodor leta, kmalu zatem pa sveta lu\xc4\x8d zagleda tretji - finalni spot iz zadnje plo\xc5\xa1\xc4\x8de z imenom Roller-roller - v \xc5\xbeivo iz placa, kjer vadijo. Od avgusta naprej se za\xc4\x8dne v studiu 100 s producentom Julijem Zornikom pripravljati material za mini-plo\xc5\xa1\xc4\x8do posve\xc4\x8deno 10. obletnici benda, vmes pa odigrajo koncerta v BiH in Si\xc4\x8cG._NEWLINE_2004. Aprila 2004 basist An\xc5\xbee Langus zaradi \xc4\x8dasovne prezaposlenosti zapusti skupino, nadomesti ga Ga\xc5\xa1per Gantar (Escape, Obduction). 28. junija izide nova plo\xc5\xa1\xc4\x8da 10. letnik in videospot za skladbo Bob'Street. Plo\xc5\xa1\xc4\x8da vsebuje 7 skladb, priredb iz 50-ih in 60-ih let, ter priredbe lastnih komadov iz prej\xc5\xa1nje/naslednje plo\xc5\xa1\xc4\x8de in 35 minutni dokumentarec o prvih desetih letih. 2. oktobra skupina odigra svoj prvi kao VELIKI koncert v Cvetli\xc4\x8darni Media Park.\n_START_SECTION_\nListen to Sre\xc4\x8dna mladina, obdobje filmov in odhod Kostrevca (2005-09)\n_START_PARAGRAPH_\n2005. Februarja 2005 se Sre\xc4\x8dna mladina odpravi v studio Jork v Dekane, kjer s snemalcem Grantom Austinom posname glasbo, ki 16. aprila izide pod imenom Listen to Sre\xc4\x8dna mladina. Gre za soundtrack istoimenskega skate filma Jake Babnika. Sledi promocija plo\xc5\xa1\xc4\x8de po Sloveniji in biv\xc5\xa1i Jugi, oktobra pa spot za skladbo Humus Sapiens. Bend sodeluje na dveh kompilacijah - 'Pankrti '06' (Sistem svobode) ter '15. letnica Big Foot Mame v \xc5\xbeivo' (Pingvin)._NEWLINE_2006. Leto 2006 je o\xc4\x8ditno tudi obdobje obiskov 'vizualnih festivalov', v vseh pomenih sintagme. Jure Engelsberger in Rajko Bajt na Binealu dobita nagrado za ovitek 10. letnik. Na Festivalu neodvisnega filma Jaka Babnik dobi priznanje za kamero in zvok za LTSM. Lu\xc4\x8d sonca ugleda in tudi dobi nagrado za igrani film na Festivalu 600 kratek film 'V Avtu' avtorjev Videokluba, ki vsebuje skladbi 'Organophobia' in 'Bob'Street'. Sre\xc4\x8dna mladina gostuje na Trieste film festivalu in na festivalu animiranega filma Animateka._NEWLINE_2007-2009. Leta 2007 skupina nekajkrat nastopi v tujini in se pripravlja na novo plo\xc5\xa1\xc4\x8do. 31. decembra 2008 v Ljubljani na odru pred Kri\xc5\xbeankami pri -15 stopnijah skupina odigra zadnji koncert s Timom Kostrevcem. Hkrati je to tudi zadnji \xc5\xbeivi nastop pred promocijskim koncertom za naslednjo plo\xc5\xa1\xc4\x8do. Marca 2009 Tim Kostrevc zapusti skupino, ostali \xc4\x8dlani pa nadaljujejo s kreiranjem materiala za novo plo\xc5\xa1\xc4\x8do.\n_START_SECTION_\n... pa sre\xc4\x8dno v prihodnosti, era predstav, Navajeni na \xc5\xa1ok in odhod Dekleve (2010-14)\n_START_PARAGRAPH_\n2010. V za\xc4\x8detku leta se za\xc4\x8dne v prostoru za vaje (za to prilo\xc5\xbenost poimenovanem Studio Codelli) 14-dnevno snemanje nove plo\xc5\xa1\xc4\x8de, ki 13. maja (neuradno) izide pod imenom '... pa sre\xc4\x8dno v prihodnosti!' (produkcija: Sre\xc4\x8dna mladina in Julij Zornik; mix: Julij Zornik, mastering: Gregor Zemlji\xc4\x8d). 25. maja (nekdanji Dan mladosti) na promocijskem koncertu ob uradnem izzidu plo\xc5\xa1\xc4\x8de na letnem vrtu Gala hale (AKC Metelkova mesto) skupina predstavi tudi prvi videospot za skladbo '\xc5\xa0e ena sne\xc5\xbena kepa' (re\xc5\xbeira Benjamin produkcija - An\xc5\xbee Verdel in Gregor Andol\xc5\xa1ek). V tem letu odigrajo tudi nekaj promocijskih koncertov, med drugim tudi na festivalu Lent v Mariboru._NEWLINE_2011. Plo\xc5\xa1\xc4\x8da na festivalu TRESK prejme 1. nagrado za najbolj\xc5\xa1i design slovenskih plo\xc5\xa1\xc4\x8d v letu 2010 (vizualno podobo izdelal Ivian Kan Mujezinovi\xc4\x87). Leto je posve\xc4\x8deno nastopom po klubih in festivalih. Med drugim meseca junija odigrajo tudi 4 koncerte na Slova\xc5\xa1kem, kamor jih povabi slova\xc5\xa1ka skupina Chiki liki tu-a. Poleg lastnih koncertov redno gostujejo v gledali\xc5\xa1ki predstavi 'To so Gadi' \xc5\xa0ODR teatra (premiera aprila), ki jo po legendarnem slovenskem filmu re\xc5\xbeirala Tijana Zinaji\xc4\x87, Sre\xc4\x8dna mladina pa v predstavi v \xc5\xbeivo izvaja glasbeno podlago. Odigrano je bilo ve\xc4\x8d kot 30 ponovitev, predstava pa je \xc5\xa1e vedno na rednem repertoarju (maj 2013)._NEWLINE_2012. \xc5\xa0tevilo koncertov se ob\xc4\x8dutno zmanj\xc5\xa1a, kljub temu pa skupina odigra nekaj koncertov v tujini (npr. Slova\xc5\xa1ka - festival Vrbovske Vetry; Hrva\xc5\xa1ka (Osijek) - festival Pannonian Challenge XIII). Poleti v Fiesi v sodelovanju s \xc5\xa0ODR teatrom pri\xc4\x8dne s pripravami na novo avtorsko predstavo pod taktirko re\xc5\xbeiserja Dejana Spasi\xc4\x87a. Z delom na materialu nadaljuje v Ljubljani in 8. decembra predstava 'Navajeni na \xc5\xa1ok' v Ljudskem domu \xc5\xa0entvid v Ljubljani do\xc5\xbeivi svojo premiero. 5. oktobra skupina kot otvoritveni band nastopi na dogodku 24 hour Party People v Channel Zero-u, kjer se ji pri skladbi \xc4\x8ci\xc4\x8dke Ra\xc4\x8dke (v \xc5\xbeivo odigrani prvi\xc4\x8d po letu 2000) pridru\xc5\xbeita nekdanja \xc4\x8dlana Dado Sheik in Tim Kostrevc, ki nato z bandom odigra \xc5\xa1e skladbo Roller-roller._NEWLINE_2013-2014. Takoj po novem letu \xc4\x8dlani pri\xc4\x8dnejo s snemanjem glasbe, ki kasneje izide kot soundtrack za istoimensko predstavo 'Navajeni na \xc5\xa1ok'. Medtem redno igrajo tako v obeh predstavah s \xc5\xa0ODR teatrom kot tudi samostojne koncerte. Leto 2013 mo\xc4\x8dno zaznamuje 20. obletnica nastanka benda, ob tej prilo\xc5\xbenosti se na nekaterih koncertih na odru za\xc4\x8dnejo pojavljati tudi nekdanji \xc4\x8dlani skupine (Jure Pohleven, Tomislav Dem\xc5\xa1er, Tim Kostrevc & Dado Sheik). Jure Pohleven se tekom leta postopoma prelevi v stalnega \xc4\x8dlana. Leta 2014 skupina ve\xc4\x8dinoma koncertira po Sloveniji in tujini (Avstrija, Slova\xc5\xa1ka, \xc4\x8ce\xc5\xa1ka) in igra s predstavo 'Navajeni na \xc5\xa0ok'. Zadnji koncert pred za\xc4\x8dasnim nenastopanjem skupina odigra 24. oktobra v \xc5\xa0kofji Loki, hkrati je to tudi zadnji koncert v inkarnaciji Mihajlovi\xc4\x87-Zava\xc5\xa1nik-Dekleva-Gantar-Pohleven. Sledi koncertni predah in vnovi\xc4\x8dna transformacija skupine; Peter Dekleva jo zapusti, vrne se Tim Kostrevc.\n_START_SECTION_\nOdhod Gantarja in 15~18 (2015-18)\n_START_PARAGRAPH_\n2015-2018. Skupina na vajah i\xc5\xa1\xc4\x8de bodo\xc4\x8di glasbeni izraz in to po\xc4\x8dne izklju\xc4\x8dno z improvizacijami. Preostali \xc4\x8das \xc4\x8dlani izkori\xc5\xa1\xc4\x8dajo za aktivnej\xc5\xa1a udejstvovanja v drugih glasbenih kolektivih, njih koncertih in/ali izdajah; Andrej Zava\xc5\xa1nik in Jure Pohleven koncertirata in izdata prvenec skupine Jardier, Ga\xc5\xa1per Gantar koncertira z Red Five Point Star in The Toasters, Tim Kostrevc s skupino Kamerad Krivatoff izda prvenec About Time. Decembra 2015 skupina v tridnevnem sessionu sproducira material, ki ga v naslednjem letu in pol analizira, rekonstruira, zvadi in posname, ter decembra 2018 izda na dvojni vinilni izdaji 15~18. Plo\xc5\xa1\xc4\x8do miksa dolgoletni sodelavec skupine Julij Zornik. Po snemanju skupino zapusti Ga\xc5\xa1per Gantar.\n_START_SECTION_\n\xc4\x8casovnica\n_START_PARAGRAPH_\nGosti:_NEWLINE_Mario Babojeli\xc4\x87: klavir na Eko Alter (Sava) _NEWLINE__NEWLINE_Eda Kumer: klaviature na promociji plo\xc5\xa1\xc4\x8de Eko Alter (Sava) _NEWLINE__NEWLINE_Darja Klan\xc4\x8dar: vokal na \xc4\x90a Balkan Rasa (Tenstan krumpir je \xc5\xa1e vedno kul, \xc4\x90a Balkan Rasa, Majoneza) _NEWLINE__NEWLINE_\xc5\xa0pela, Ne\xc5\xbea in \xc5\xa0pela - trio violinistk: violine na Sre\xc4\x8dna mladina. (Khrshtchen prashichek) _NEWLINE__NEWLINE_ph@0.D: violin remix na Sre\xc4\x8dna mladina. (Khrshtchen prashichek)_NEWLINE__NEWLINE_Igor Jovo Brvar: shaker na Sre\xc4\x8dna mladina. (Majstore,\xc2\xa0Svet \xc5\xa1t. 505,\xc2\xa0Hawaii Fun MiXXX)_NEWLINE__NEWLINE_\xc5\xbdare Pak: programming na Sre\xc4\x8dna mladina. (Pop Muzik)_NEWLINE__NEWLINE_Vanja Milinkovi\xc4\x87: gostujo\xc4\x8di vokal na Sre\xc4\x8dna mladina. (Hawaii Fun MiXXX) _NEWLINE__NEWLINE_Lara \xc5\xa0iljevinac: gostujo\xc4\x8di vokal na Trnfestu 31.7.2002 (Hawaii Fun MiXXX) _NEWLINE__NEWLINE_Nata\xc5\xa1a Mu\xc5\xa1evi\xc4\x8d: gostujo\xc4\x8di vokal na Sre\xc4\x8dna mladina. in na koncertu v Hali Tivoli 22.2.2003 (Hawaii Fun MiXXX) _NEWLINE__NEWLINE_Ga\xc5\xa1per Gradi\xc5\xa1ek: tolkala na Sre\xc4\x8dna mladina.; tolkala na koncertih v letu 2004_NEWLINE__NEWLINE_Bojan Zupan\xc4\x8di\xc4\x8d: saksofon na Iz\xc5\xa1tekanih (14.2.2003) _NEWLINE__NEWLINE_Cene Resnik: saksofon na Iz\xc5\xa1tekanih (14.2.2003)_NEWLINE__NEWLINE_Primitive Bastards: gosti na Velikem koncertu v Mediaparku (15.10.2004), na plo\xc5\xa1\xc4\x8di 10. letnik in Listen to Sre\xc4\x8dna mladina_NEWLINE__NEWLINE_Aleksander Pe\xc5\xa1ut alias Schatzi: tolkala na Ortofestu (8.4.2004)_NEWLINE__NEWLINE_Sa\xc5\xa1o Pu\xc5\xa1nik: tolkala na koncertih (2004), tolkala na Iz\xc5\xa1tekanih (14.2.2003) _NEWLINE__NEWLINE_Grant Austin: dude na Listen to Sre\xc4\x8dna mladina ([ti\xc5\xa1ina])_NEWLINE__NEWLINE_Jani Muji\xc4\x87 - tonski tehnik na koncertih (2001-2005) _NEWLINE__NEWLINE_Matej Gobec - tonski tehnik na nekaterih koncertih (2007) _NEWLINE__NEWLINE_Bo\xc5\xa1ko Bursa\xc4\x87 Boban - tonski tehnik na koncertih (2005-2014)_NEWLINE__NEWLINE_Marek Faku\xc4\x8d - tolkala na plo\xc5\xa1\xc4\x8di 15~18 (Comadia sp.)"